Пенчо Славейков
Отрупани от нощний сняг нечакан…

chitanka.info

Отрупани от нощний сняг нечакан,

градински вейки виснат мълчаливо;

милувката на утринното слънце

трепти над тях и милва ги игриво.

Ей капчица — сълза от таз милувка —

се в миг отрони, маргаритно-злата,

и слънчеви лучици я спровождат,

додето тя да падне на земята.

И капчици-сестрици тя поведе —

виж как по нея рой по рой се ронят,

и сякаше из въздуха не капки,

а слънчеви лучи се тамо гонят.

Издание:

П. П. Славейков, Събрани съчинения в осем тома, том 1. Български писател, С. 1958

П. П. Славейков, Съчинения. Том II. Лирика. Фигура, С. 2003.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.